b'\n_START_ARTICLE_\nKam je izginila Ema Lau\xc5\xa1\n_START_SECTION_\nAnaliza\n_START_PARAGRAPH_\nZgodbe opisujejo nekatere okoljske probleme \xc5\xbee dana\xc5\xa1njega \xc4\x8dasa in zelo verjetne okoljske probleme v prihodnosti. Glavni dogajalni prostor vseh zgodb je Zemlja, na katero v nekaterih zgodbah vdirajo in se naseljujejo tudi vesoljska bitja in robot.\n_START_SECTION_\nKam je izginila Ema Lau\xc5\xa1\n_START_PARAGRAPH_\n\xc5\xbde naslov zgodbe, ki je enak kot naslov romana, nakazuje na neko nenavadnost, druga\xc4\x8dnost in domi\xc5\xa1ljijo, ki sledi tudi v naslednjih zgodbah. Zgodba govori o dekletu Emi Lau\xc5\xa1, ki je bila po mnenju prijatelja Petra \xc4\x8dustveno in mentalno stabilna oseba, vendar so se ji pri\xc4\x8dele dogajati nenavadne re\xc4\x8di. Mislila je, da jo v sanjah, ki so bile tako \xc5\xbeive, kakor bi bile resni\xc4\x8dne, preganjajo vesoljska bitja, podobna hobotnicam, kar pa se je kasneje izkazalo za resni\xc4\x8dno. Nekega dne pa je Ema brez sledi izginila. Zgodba se zaklju\xc4\x8di s tem, da Peter \xc4\x8dez mesece \xc5\xa1e vedno i\xc5\xa1\xc4\x8de Emo v upanju da je le izgubila spomin in se bo vrnila nazaj k njemu.\n_START_SECTION_\nOdisej se vra\xc4\x8da\n_START_PARAGRAPH_\nZgodba govori o vesoljskem plovilu Odisej, na katerem so \xc5\xbee mnogo let \xc5\xbeiveli ljudje, ki so od\xc5\xa1li z Zemlje zaradi neugodnih pogojev za \xc5\xbeivljenje. V Odiseju so tavali po vesolju in iskali planet, ki bo kar se da podoben Zemlji. Po mnogih letih pa so jo sklenili ponovno obiskati. S posebnimi aparaturami so ugotovili, da na njej ni \xc5\xbeivljenja- ne \xc5\xbeivalskega, ne rastlinskega. Ko so pristali, so ugotovili, da na Zemlji \xc5\xbeivijo roboti, ki mislijo, da so ljudje. Ko so ugotovili, da pogoji niso ugodni za \xc5\xbeivljenje, so se odpravili naprej v vesolje na nadaljnjo iskanje planeta, podobnega Zemlji.\n_START_SECTION_\nPsihorobot\n_START_PARAGRAPH_\nZgodba govori o napredku v tehnolo\xc5\xa1ki industriji, ki ni vedno pozitivna. Ljudje so ustvarili robota, ki bo s \xc4\x8dlovekom zavestno povezan - kar si bo \xc4\x8dlovek mislil, bo robot naredil. Na za\xc4\x8detku se je izum izkazal za pozitivnega, toda kasneje se je sprevrgel v katastrofo. \xc4\x8clovek, ki so ju z robotom povezali, je bil jezen na svojo \xc5\xbeeno, zato jo je robot pretepel. Sledilo je \xc5\xa1e nekaj podobnih dogodkov, ki bi se skoraj kon\xc4\x8dali s smrtjo. Izkazalo se je, da je robot lahko razbral tudi posameznikovo podzavest.\n_START_SECTION_\nOdprte lobanje\n_START_PARAGRAPH_\nZgodba govori o nezemljanih, ki so ljudem odpirali glave in iz njih pobirali mo\xc5\xbegane, ki so jih metali v veliko kroglo. Tovrstno dogajanje se je ponavljalo vsakih trideset let. Policisti so preiskovali primer, nato pa so za tar\xc4\x8do postavili umsko bolnega \xc4\x8dloveka in ko so nezemljani njegove mo\xc5\xbegane vrgli v kroglo, je lete\xc4\x8di kro\xc5\xbenik izgubil nadzor, strmoglavil in eksplodiral.\n_START_SECTION_\nHudi\xc4\x8dev sad\n_START_PARAGRAPH_\nZgodba govori o skupini znanstvenikov, ki so ustvarili stroj, s katerim je bilo mogo\xc4\x8de brati \xc4\x8dlove\xc5\xa1ke misli. Domenili so se, da dokler stroj ne bo povsem dokon\xc4\x8dan , o tem ne bodo povedali nikomur, vendar je bil znotraj ekipe izdajalec, ki je poskrbel, da je za stroj vedelo \xc5\xbee veliko ljudi. Najve\xc4\x8dji interes zanj pa sta pokazali policija in vojska, ki naj bi stroj uporabljali za izpra\xc5\xa1evanje zlo\xc4\x8dincev.Kmalu pa se poka\xc5\xbee, da je stroj vse prej kot pozitiven izum. Ljudje, ki so stroj dobili v roke, niso zaupali nikomur ve\xc4\x8d. Vsakega so pred pogovorom porinili v stroj in ga zasli\xc5\xa1ali. Tako ni ve\xc4\x8d nobeden imel pravice do zasebnih misli.\n_START_SECTION_\nJasmina ali Helena\n_START_PARAGRAPH_\nZgodba govori o \xc5\xbeenski, ki se je z bole\xc4\x8dinami prebudila v bolni\xc5\xa1nici. Vsi so jo klicali Jasmina, vendar se ji je to ime zdelo tuje, kot da ne pripada njej. Prav tako se ji je zdelo za dru\xc5\xbeino in ostale stvari, ki jih je videla ob odhodu iz bolni\xc5\xa1nice. Po spletu nekaterih nenavadnih dogodkov je izvedela, kdo je v resnici. Bila je Helena, ujeta v Jasmininem telesu - Helena je imela prometno nesre\xc4\x8do in je bila \xc5\xbee na robu smrti, Jasmino pa so lahko \xc5\xa1e re\xc5\xa1ili s presaditvijo mo\xc5\xbeganov. Zgodba se zdi zelo verjetna, saj v medicini prihaja do velikih napredkov.\n_START_SECTION_\nSmog\n_START_PARAGRAPH_\n\xc4\x8ceprav je bila zgodba napisana pred tremi desetletji, govori o veliki problematiki dana\xc5\xa1njega \xc4\x8dasa, kar napoveduje \xc5\xbee naslov zgodbe. Opisana je tragi\xc4\x8dna zgodba gospoda Davida Goldsteina, ki si je na izletu v naravo pozabil nadeti masko za za\xc5\xa1\xc4\x8dito pred smogom in umrl.\n_START_SECTION_\nSonce\n_START_PARAGRAPH_\nZgodba opisuje pomembnost sonca in son\xc4\x8dne svetlobe, ki se je velikokrat ne zavedamo. Govori o dru\xc5\xbeini, v kateri otroka \xc5\xa1e v \xc5\xbeivljenju nista videla sonca zaradi onesna\xc5\xbeenosti. Nekega dne pa je bilo napovedano, da se bo sonce za kratek \xc4\x8das prikazalo. Dru\xc5\xbeine so zato od\xc5\xa1le z agencijami na izlet na hrib, kjer se je sonce dobro videlo. Mogo\xc4\x8de sta otroka sonce videla zadnji\xc4\x8d.'